 NA CHARLES WASONGA WIZARA ya Ulinzi imetangaza kuwa shughuli ya usajili wa makurutu wa kujiunga na vikosi mbalimbali vya Jeshi la Ulinzi Nchini (KDF) imekamilika. Kwenye taarifa kwa vyombo vya habari, Septemba 8, 2023, Naibu Mkuu wa Majeshi Nchini (VCDF) Luteni Jenerali J M Mwangi alitangaza kuwa zoezi hilo lililoanza Agosti 28, 2023, lilikamilika mnamo Ijumaa, Septemba 8, 2023. “Shughuli hii iliendeshwa katika vituo 374 katika kaunti zote 47 nchini. Tulisajiliwa makurutu waliohitimu kwa kategoria ya maafisa wa Cadet, ile ya maafisa wa Cadet wenye shahada za digrii na ile ya maafisa wa kawaida wa kijeshi,” akasema. “Nawashukuru vijana wote waliojitokeza kwa shughuli hiyo na wakafaulu kwa sasa watapata nafasi ya kutumikia nchi yao katika KDF. Kwa upande mwingine nawapongeza wale waliojitokeza na wakakosa kufaulu kusajiliwa kwani walionyesha moyo wa kuhudumu,” Luteni Jenerali Mwangi akaongeza. Afisa huyo alisema kuwa majina ya wale waliofaulu kusajiliwa kwa kategoria mbalimbali katika KDF yatachapishwa katika tovuti rasmi ya Wizara ya Ulinzi na katika vyombo vya habari kati ya Septemba 17 na Septemba 24. DCDF Mwangi alitaja kuwa shughuli hiyo ya usajili wa makurutu wa KDF ilifaulu kwa kiwango kikubwa kutokana na michango na usaidizi kutoka kwa asasi kama vile Tume ya Maadili na Kupambana na Ufisadi (EACC), vitengo mbalimbali vya usalama, vyombo vya habari na umma kwa ujumla. “Tunatambua mchango wenu katika kuangalia na kufuatilia zoezi hilo na hivyo kuzuia kutokea kwa visa vya udanganyifu au ufisadi. Mchango wenu kwa hakika umedumisha hadhi ya shughuli hiyo,” akaeleza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  